Regionsudvalgets udtalelse om:

- "Meddelelse fra Kommissionen til Rådet og Europa-Parlamentet Bekæmpelse af menneskehandel og bekæmpelse af seksuel udnyttelse af børn og børnepornografi",

- "Kommissionens forslag til Rådets rammeafgørelse om bekæmpelse af menneskehandel", og

- "Kommissionens forslag til Rådets rammeafgørelse om bekæmpelse af seksuel udnyttelse a børn og børnepornografi"

(2001/C 357/11)

REGIONSUDVALGET har -

under henvisning til Meddelelse fra Kommissionen til Rådet og Europa-Parlamentet: Bekæmpelse af menneskehandel og bekæmpelse af seksuel udnyttelse af børn og børnepornografi; Kommissionens forslag til Rådets rammeafgørelse om bekæmpelse af menneskehandel; Kommissionens forslag til Rådets rammeafgørelse om bekæmpelse af seksuel udnyttelse af børn og børnepornografi [KOM(2000) 854 endelig - 2001/0024 (CNS) - 2001/0025 (CNS)],

under henvisning til præsidiets beslutning af 13. juni 2000 om i henhold til EF-traktatens artikel 265, stk. 5, at udarbejde udtalelse herom og at henvise det forberedende arbejde til Underudvalg 7 "Uddannelse, Erhvervsuddannelse, Kultur, Ungdom, Sport, Borgernes Rettigheder",

under henvisning til forslag til Regionsudvalgets udtalelse (CdR 87/2001 rev.), som blev vedtaget af Underudvalg 7 den 23. april 2001 med Nicole Morsblech (D/ELDR) som ordfører -

på den 39. plenarforsamling den 13.-14. juni 2001 (mødet den 14. juni) enstemmigt vedtaget følgende udtalelse.

REGIONSUDVALGETS SYNSPUNKTER OG HENSTILLINGER

Regionsudvalget

1. ser med bekymring, at menneskehandel med henblik på seksuel udnyttelse og udnyttelse som arbejdskraft, seksuel udnyttelse af børn og udbredelse af børnepornografi er blevet alvorlige problemer i Europa;

2. bifalder kraftigt, at EU har erkendt disse problemer, allerede i nogle år har arbejdet på modforanstaltninger og nu på ny har forelagt forslag til bekæmpelse af menneskehandel og seksuel udnyttelse af børn;

3. er af den opfattelse, at denne problematik bør angribes på fælleseuropæisk plan bl.a. via samarbejde mellem regionerne og under inddragelse af ansøgerlandene og andre tredjelande;

4. er af den opfattelse, at rammeafgørelsernes foranstaltninger til harmonisering af de strafferetlige regler og til forbedring af samarbejdet mellem justitsmyndighederne er nødvendige forudsætninger for mere effektiv bekæmpelse af menneskehandel og seksuel udnyttelse af børn, men at de bør ledsages af andre foranstaltninger på europæisk, nationalt og regionalt plan, hvorfor det støtter Kommissionens plan om at kombinere de lovgivningsmæssige foranstaltninger med andre foranstaltninger;

5. påskønner bestræbelserne for at få fastlagt fælles definitioner og gerningsindhold som et centralt mål til sikring af ensartet strafbarhed og mere effektiv strafferetlig forfølgelse;

6. deler den opfattelse, at regler om strafbarhed, om juridiske personers ansvar, om beskyttelse af ofrene, om retlig kompetence og om grænseoverskridende samarbejde bør være hovedelementer i begge rammeafgørelser;

7. går ind for, at det i god tid gøres klart for ansøgerlandene, at de må rette sig efter foranstaltningerne til etablering af ensartede strafferetlige normer og medvirke til gennemførelse af foranstaltningerne vedrørende bedre samarbejde mellem justitsmyndighederne, og er af den opfattelse, at tilsvarende bestræbelser også bør gøres til genstand for samtaler med ikke-ansøgerlande, som grænser op til EU (f.eks. Albanien og Jugoslavien), og med stater, der grænser op til ansøgerlandene (f.eks. de tidligere sovjetrepublikker);

8. deler Kommissionens opfattelse, at netop EU's udvidelse stiller krav om en koordineret fælles indsats mod menneskehandel, seksuelt misbrug af børn og børnepornografi, og ser deri også en opgave for samarbejdet mellem regioner i EU og regioner i ansøgerlandene;

9. går ind for også at søge samarbejde med Europa-Rådet, da et stort antal stater, navnlig i Central- og Østeuropa, som ikke er medlemmer af EU, på den måde kan inddrages i bestræbelserne;

10. bifalder, at foranstaltningerne til bekæmpelse af menneskehandel ikke alene søger at ramme seksuel udnyttelse, men også udnyttelse af arbejdskraft, og dermed supplerer foranstaltningerne mod organiseret indsmugling af illegale indvandrere (migranter);

11. går ind for, at EU støtter og medfinansierer en koordineret foranstaltning mod menneskehandel, specielt sammen med staterne i Sydøst- og Østeuropa;

12. går ind for nærmere samarbejde mellem menneskehandelens oprindelses-, transit- og bestemmelsesstater, som navnlig skal bestå i udveksling af data, kriminalistisk indsigt og forskningsresultater;

13. understreger, at det navnlig er den økonomiske og sociale situation i hjemlandene, der gør kvinder til ofre for menneskehandel, og går derfor ind for støtte til en positiv økonomisk og social udvikling i de pågældende lande med henblik på at mindske risikoen for, at kvinder bliver ofre for menneskehandel på grund af manglende økonomiske og sociale perspektiver;

14. støtter et stærkere samarbejde mellem EU-stater og ikke-EU-stater som f.eks. den nyligt indgåede aftale mellem Østrig og Schweiz om at indføre fælles grænsepatruljer;

15. bifalder, at der ydes støtte til oprettelse af et netværk af organisationer, der skal beskæftige sig med at hjemsende, reintegrere og støtte menneskehandelens ofre;

16. anerkender, at hovedmålet i forbindelse med menneskehandel må være at sætte en stopper for transport af mennesker på tværs af grænserne med henblik på seksuel eller arbejdsmæssig udnyttelse, men støtter samtidig indførelse af fælles strafferetlige sanktioner i medlemsstaterne mod en sådan behandling af mennesker;

17. konstaterer, at Internettet letter udbredelsen af børnepornografi væsentligt, og at netop udbredelsen ad denne vej stiller bekæmpelsen og den strafferetlige forfølgelse over for særlige vanskeligheder; understreger derfor, at den strafferetlige forfølgelse bør prioriteres højt, idet udbredelse af børnepornografi kan udvikle sig til en masseforbrydelse, hvis der ikke skrides energisk ind imod den;

18. anser det netop på grund af problemerne med den strafferetlige forfølgelse af udbredelsen af børnepornografi på Internettet for helt nødvendigt med alvorlige strafferetlige sanktioner at sikre en generalpræventiv virkning og finder et godt grundlag herfor i Kommissionens forslag;

19. støtter Kommissionens forslag om en aldersgrænse på 18 år i forbindelse med børnepornografi; det er ganske vist en høj aldersgrænse, men dels for at beskytte børn og unge, dels for at udelukke tvivl i forbindelse med den strafferetlige forfølgelse er den både ønskelig og rimelig;

20. gør opmærksom på, at den strafferetlige behandling af børnepornografi i elektroniske net, herunder navnlig analyse af beslaglagt materiale, er særdeles tids- og personalekrævende, og at de kompetente myndigheder derfor har brug for mere personale;

21. understreger, at det er nødvendigt at tage alle midler i brug for at sikre, at de kompetente myndigheder i samtlige lande i EU tilvejebringer den faglige uddannelse og det nyeste informationstekniske udstyr, der er nødvendigt for at kunne bekæmpe de nye former for udbredelse af kriminelle handlinger i forbindelse med menneskehandel, herunder især udbredelse af børnepornografi på Internettet;

22. bifalder kraftigt, at også besiddelse af børnepornografi ifølge Kommissionens forslag skal være strafbart i EU, hvilket navnlig er nødvendigt på grund af de tekniske muligheder for udbredelse via Internettet;

23. gør opmærksom på, at den ny teknologi, herunder specielt Internettet, også benyttes til formidling af information om udbud og efterspørgsel inden for kvindehandel og opfordrer medlemsstaterne til kraftigt at bekæmpe dette via en dertil egnet fortolkning af deres strafferetlige regler og via deres justitsmyndigheders indsats;

24. går ind for, at der ydes støtte til informationskampagner i ansøger- og tredjelande, bl.a. under medvirken af ikke-statslige organisationer, med henblik på at beskytte truede persongrupper mod menneskehandel og seksuel udnyttelse af børn;

25. betragter NGO'erne som en vigtig samarbejdspartner, der navnlig bør inddrages i fælles bestræbelser i ansøgerlandene og andre tredjelande;

26. understreger, at mellemstatslige aftaler om udlevering og nationale bestemmelser om strafferetlig forfølgelse er af stor betydning med henblik på at sikre, at forbrydelser, der helt eller delvist er begået uden for gerningsmandens hjemstat, kan straffes fuldt ud;

27. finder, at forbedret samarbejde mellem justitsmyndighederne er et centralt udgangspunkt for bekæmpelsen af problemerne, og at etablering af de retlige og organisatoriske forudsætninger og realisering af et forbedret samarbejde er opgaver, som også regionerne - ved siden af medlemsstaterne, alt afhængigt af den gældende kompetencefordeling - kan bidrage væsentligt til at løse;

28. understreger, at det betragter social og juridisk bistand til ofrene for menneskehandel og seksuel udnyttelse af børn som en vigtig opgave, og bifalder kraftigt, at Kommissionen vil forpligte medlemsstaterne til at tage den på sig;

29. finder, at det ganske særligt må tilstræbes at sikre ofrene for kvindehandel hjælp og støtte, som f.eks. en egnet bolig, erhvervsmæssig reintegration i opholds- eller hjemlandet, økonomisk, psykologisk og juridisk bistand samt beskyttelse mod diskriminerende behandling såvel i opholds- som i hjemlandet;

30. tillægger efteruddannelses- og udvekslingsforanstaltninger for de persongrupper, særlig inden for retsvæsenet, politiet og den offentlige forvaltning, der er ansvarlige for indsatsen mod menneskehandel og seksuel udnyttelse af børn, stor betydning og bifalder, at de fælles foranstaltninger til gavn for disse personer tænkes videreført;

31. opfordrer Kommissionen og medlemsstaterne til at tilstræbe, at der hurtigt opnås enighed om de forelagte forslag til rammeafgørelser om bekæmpelse af menneskehandel og af seksuel udnyttelse af børn og børnepornografi;

32. opfordrer medlemsstaterne til hurtigt at omsætte rammeafgørelsernes indhold til national ret og til i samarbejde med EU og regionerne at gennemføre de nødvendige yderligere foranstaltninger til forbedring af rammevilkårene.

Bruxelles, den 14. juni 2001.

Jos Chabert

Formand for

Regionsudvalget